ຂ່າວປະຈໍາວັນທີ 9 ສິງຫາ 2018
ຂ່າວກອງປະຊຸມ
ຜູ້ບໍລິຫານການສຶກສາພາກເອກະຊົນທົ່ວປະເທດ ຫາລືການຄຸ້ມຄອງ ແລະ ສົ່ງເສີມການສຶກສາ ປີ 2018
ຜູ້ບໍລິຫານການສຶກສາພາກເອກະຊົນທົ່ວປະເທດ ໄດ້ປຶກສາຫາລື, ແລກປ່ຽນບົດຮຽນ, ແກ້ໄຂຂໍ້ຄົງຄ້າງ ແລະ ກໍານົດວຽກງານຈຸດສຸມ ໃນການຄຸ້ມຄອງ ແລະ ສົ່ງເສີມການສຶກສາພາກເອກະຊົນ ປະຈໍາປີ 2018 ຕາມແຕ່ລະຂະແໜງການຍ່ອຍ, ພ້ອມທັງຜ່ານຮ່າງບົດສະຫຼຸບການຈັດຕັ້ງເຄ້ື່ອນໄຫວວຽກງານປະຈໍາສົກປີ 2017-2018 ແລະ ແຜນການເຄື່ອນໄຫວວຽກງານຈຸດສຸມ ປະຈໍາສົກປີ 2018-2019.
ເມື່ອວັນທີ 7 ສິງຫາ ຜ່ານມາ ທີ່ຫ້ອງປະຊຸມ ສະໂມສອນເຂື່ອນໄຟຟ້ານໍ້າງື່ມ 1 (ທ່າລາດ) ເມືອງແກ້ວອຸດົມ ແຂວງວຽງຈັນ ໄດ້ມີກອງປະຊຸມຜູ້ບໍລິຫານການສຶກສາພາກເອກະຊົນທົ່ວປະເທດ ປະຈໍາປີ 2018, ໂດຍໃຫ້ກຽດເປັນປະທານຂອງທ່ານ ຮສ.ປອ ກອງສີ ແສງມະນີ ຮອງລັດຖະມົນຕີ ກະຊວງສຶກສາທິການ ແລະ ກິລາ, ມີຫົວໜ້າກົມ-ຮອງກົມ, ຫ້ອງການ, ພະແນກ, ຄະນະບໍລິຫານງານສະມາຄົມການສຶກສາພາກເອກະຊົນ, ຫົວໜ້າສະມາຄົມການສຶກສາພາກເອກະຊົນປະຈໍາແຕ່ລະແຂວງ/ພາກ, ຜູ້ປະກອບການ/ຜູ້ບໍລິຫານສະຖານການສຶກສາພາກເອກະຊົນໃນທົ່ວປະເທດ, ຫົວໜ້າ-ຮອງຫົວໜ້າຂະແໜງ ແລະ ພະນັກງານຮັບຜິດຊອບວຽກງານກ່ຽວຂ້ອງເຂົ້າຮ່ວມຢ່າງພ້ອມພຽງ.
ການຈັດກອງປະຊຸມດັ່ງກ່າວ, ແມ່ນເພື່ອປຶກສາຫາລື, ແລກປ່ຽນບົດຮຽນ, ແກ້ໄຂຂໍ້ຄົງຄ້າງ ແລະ ກໍານົດວຽກງານຈຸດສຸມ ໃນການຄຸ້ມຄອງ ແລະ ສົ່ງເສີມການສຶກສາພາກເອກະຊົນ ປະຈໍາປີ 2018 ຕາມແຕ່ລະຂະແໜງການຍ່ອຍ ໂດຍສະເພາະແມ່ນວຽກງານການສຶກສາກ່ອນໄວຮຽນພາກເອກະຊົນ, ວຽກງານສາມັນສຶກສາ ພາກເອກະຊົນ, ວຽກງານອາຊີວະສຶກສາພາກເອກະຊົນ, ວຽກງານການສຶກສາຊັ້ນສູງພາກເອກະຊົນ ແລະ ວຽກງານສ້າງຄູ.ພ້ອມດຽວກັນນັ້ນ, ທ່ານ ຄໍາພອນ ໄຊຊົມພູ ຫົວໜ້າຫ້ອງການສົ່ງເສີມການສຶກສາພາກເອກະຊົນ ໄດ້ຜ່ານຮ່າງບົດສະຫຼຸບການຈັດຕັ້ງເຄື່ອນໄຫວວຽກງານປະຈໍາສົກປີ 2017-2018 ໂດຍມີຜົນສໍາເລັດຫຼາຍດ້ານ ໂດຍສະເພາະແມ່ນວຽກງານຊຸກຍູ້-ສົ່ງເສີມການລົງທຶນ, ວຽກງານນິຕິກໍາ, ວຽກງານແຜນງົບປະມານປະຈໍາປີ 2018, ວຽກງານສາມັນສຶກສາ, ວຽກງານອາຊີວະສຶກສາ ແລະ ການສຶກສາຊັ້ນສູງ; ວຽກງານການຮ່ວມມືພາຍໃນ ແລະ ຕ່າງປະເທດ, ວຽກງານປະກັນຄຸນະພາບ, ວຽກງານສະມາຄົມການສຶກສາພາກເອກະຊົນ ແລະ ວຽກງານກອງເລຂາທີ່ປຶກສາການສຶກສາພາກເອກະຊົນ. ສໍາລັບແຜນວຽກງານຈຸດສຸມ ປະຈໍາປີ 2019 ແມ່ນຈະສືບຕໍ່ຊຸກຍູ້ໃຫ້ຄໍາປຶກສາແກ່ສະມາຄົມການສຶກສາພາກເອກະຊົນ ສປປ ລາວ ແລະ ສະມາຄົມການສຶກສານອກລະບົບໂຮງຮຽນພາກເອກະຊົນ ປະເທດໄທ ໃນການຈັດຕັ້ງບົດບັນທຶກການຮ່ວມມືກ່ຽວກັບການຈັດຕັ້ງເຝິກອົບຮົມວິຊາຊີບ ໂດຍການປະສານສົມທົບກັບພາກສ່ວນກ່ຽວຂ້ອງ; ຄົ້ນຄວ້າ ແລະ ປະກອບຄໍາເຫັນຕໍ່ກັບຮ່າງຂໍ້ຕົກລົງ ວ່າດ້ວຍການເກັບຄ່າຮຽນ ແລະ ຄ່າບໍລິການປະເພດຕ່າງໆຢູ່ສະຖາບັນການສຶກສາພາກເອກະຊົນ; ສືບຕໍ່ປຸກລະດົມ, ຊຸກຍູ້ສົ່ງເສິມບຸກຄົນ ແລະ ນິຕິບຸກຄົນຢູ່ພາຍໃນ ແລະ ຕ່າງປະເທດລົງທຶນເຂົ້າໃນວຽກງານການສຶກສາກ່ອນໄວຮຽນ ແລະ ສາມັນສຶກສາ; ສືບຕໍ່ປະເມີນຄວມພ້ອມກ່ຽວກັບການສະເໜີຂໍຍົກຖານະຈາກວິທະຍາໄລ ເປັນສະຖາບັນຕາມການສະເໜີຂອງຜູ້ປະກອບການ; ສືບຕໍ່ປະສານສົມທົບກັບສູນປະກັນຄຸນະພາບການສຶກສາ ເພື່ອຊຸກຍູ້ໃຫ້ສະຖານການສຶກສາພາກເອກະຊົນສ້າງຕັ້ງໜ່ວຍປະກັນຄຸນະພາບພາຍໃນ ແລະ ດໍາເນີນການປະເມີນຜົນ; ສັງລວມເນື້ອໃນກົດໝາຍ ແລະ ລະບຽບການຕ່າງໆ ທີ່ກ່ຽວກັບວຽກງານພົວພັນຮ່ວມມື ເພື່ອກະກຽມໃຫ້ແກ່ການສ້າງເປັນນິຕິກໍາສະເພາະຂອງການສຶກສາພາກເອກະຊົນ ແລະ ສືບຕໍ່ປຸກລະດົມ, ຊຸກຍູ້, ສົ່ງເສີມໃຫ້ບັນດາໂຮງຮຽນທີ່ບໍ່ທັນໄດ້ເຂົ້າເປັນສະມາຊິກສະມາຄົມການສຶກສາພາກເອກະຊົນໃຫ້ຫຼາຍຂຶ້ນ.
ໂອກາດດັ່ງກ່າວ, ທ່ານ ຮສ.ປອ ກອງສີ ແສງມະນີ ໄດ້ກ່າວໃຫ້ຮູ້ກ່ຽວກັບການຈັດກອງປະຊຸມຄັ້ງນີ້, ແມ່ນມີຄວາມໝາຍຄວາມສໍາຄັນ ໃນການທົບທວນໜ້າວຽກໃນປີຜ່ານມາ ທີ່ໄດ້ບັນລຸຜົນສໍາເລັດຫຼາຍດ້ານ. ທັງນີ້, ກໍ່ຮຽກຮ້ອງໃຫ້ຜູ້ເຂົ້າຮ່ວມປະກອບສ່ວນເຂົ້າໃນການຄົ້ນຄວ້າບັນຫາຕ່າງໆ ເປັນຕົ້ນແມ່ນດ້ານນິຕິກໍາ, ຜົນສໍາເລັດ ແລະ ບັນຫາທ້າທາຍຂອງຂະແໜງການຍ່ອຍ ແຕ່ການສຶກສາກ່ອນໄວຮຽນຈົນເຖິງການສຶກສາຊັ້ນສູງ ແລະ ຮຽກຮ້ອງໃຫ້ຄໍານຶງເຖິງການສຶກສາໃນຍຸກປັດຈຸບັນ, ເຊິ່ງສະຖານການສຶກສາພາກເອກະຊົນຕ້ອງໄດ້ປັບຕົວຖືກກັບສະພາບໃນປັດຈຸບັນ, ເຮັດແນວໃດໃຫ້ມີຄວາມຍືນຍົງ ແລະ ໃຫ້ສົມກັບເປັນສະຖານການສຶກສາທີ່ມີຄຸນະພາບ.
ສໍາລັບກອງປະຊຸມຄັ້ງນີ້, ແມ່ນຈະໄດ້ດໍາເນີນໄປເປັນເວລາ 3 ວັນ (ວັນທີ 7-9 ສິງຫາ 2018) ໂດຍຄະນະທີ່ເຂົ້າຮ່ວມຈະໄດ້ຮັບຟັງການເຜີຍແຜ່ຜົນສໍາເລັດກອງປະຊຸມຜູ້ບໍລິຫານການສຶກສາທົ່ວປະເທດ ປະຈໍາປີ 2018; ສະເໜີພາລະບົດບາດໃໝ່ຂອງຫ້ອງການສົ່ງເສີມການສຶກສາພາກເອກະຊົນ; ພາລະບົດບາດຂອງອົງການຈັດຕັ້ງມະຫາຊົນຢູ່ສະຖານການສຶກສາພາກເອກະຊົນ; ວຽກງານຂອງກົມກິດຈະການສຶກສາຕໍ່ກັບການສົ່ງນັກສຶກສາໄປຮຽນຕ່າງປະເທດດ້ວຍທຶນຕົນເອງ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານການສຶກສາກ່ອນໄວຮຽນພາກເອກະຊົນ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານສາມັນສຶກສາ ພາກເອກະຊົນ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານອາຊີວະສຶກສາພາກເອກະຊົນ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານການສຶກສາຊັ້ນສູງພາກເອກະຊົນ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານສ້າງຄູ ເປັນຕົ້ນແມ່ນ ການຂຶ້ນແຜນຄວາມຕ້ອງການຄູ ແລະ ການເຝິກອົບຮົມຄູ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານພົວພັນຕ່າງປະເທດ ກ່ຽວກັບການສຶກສາພາກເອກະຊົນ; ສະເໜີຜົນສໍາເລັດ ແລະ ຂໍ້ຄົງຄ້າງຂອງວຽກງານປະກັນຄຸນະພາບການສຶກສາ ແລະ ສະເໜີຜົນສໍາເລັດ, ສະພາບບັນຫາ ແລະ ວິທີແກ້ໄຂປາກົດການຫຍໍ້ທໍ້ຕ່າງໆຂອງສະມາຄົມການສຶກສາພາກເອກະຊົນ.
(ບຸນທະວີ)